VENDIM
Nr. 9,  datë 9.1.2025

PËR PËRCAKTIMIN E RREGULLAVE DHE TË TARIFAVE PËR RUAJTJEN DHE SIGURINË FIZIKE PËR SUBJEKTET E LEJUARA

Në mbështetje të nenit 100 të Kushtetutës, të shkronjës “d”, të pikës 1, të nenit 23, të ligjit nr. 61/2023, “Për kontrollin e kultivimit dhe përpunimit të bimës së cannabis-it dhe prodhimit të nënprodukteve të saj për qëllime mjekësore dhe industriale”, me propozimin e ministrit të Brendshëm, të ministrit të Bujqësisë dhe Zhvillimit Rural dhe të ministrit të Shëndetësisë dhe Mbrojtjes Sociale, Këshilli i Ministrave

VENDOSI:

1. Në kuptim të këtij vendimi, subjekt i ngarkuar për ruajtjen dhe sigurinë është SHPSF-ja e pajisur me licencë të nënkategorive 1.3.A. dhe 1.3.B ose “Illyrian Guard”, sipas legjislacionit në fuqi për shërbimin privat të sigurisë fizike.
2. Subjekti vetëdeklaron gatishmërinë për lidhjen e marrëveshjes paraprake me subjektin përgjegjës për ruajtjen dhe sigurinë fizike, sipas modelit në shtojcën nr. 1, që i bashkëlidhet këtij vendimi dhe është pjesë përbërëse e tij.
3. Subjekti i lejuar lidh marrëveshje për ruajtjen dhe sigurinë fizike me subjektin e ngarkuar për ruajtjen dhe sigurinë për periudhën e ushtrimit të aktivitetit.
4. Marrëveshja paraprake duhet të përmbajë:
a) të dhënat e kërkuesit;
b) të dhënat e ofruesit të shërbimit të ruajtjes dhe sigurisë fizike;
c) kohëzgjatjen e ruajtjes nga ofruesi i shërbimit të ruajtjes dhe sigurisë fizike;
ç) tarifat që do të aplikohen për lidhjen e marrëveshjes;
d) nënshkrimin e palëve.
5. Në rastin kur subjekti i lejuar kultivon bimën e cannabis-it për qëllime industriale vetëm për përftimin e farërave dhe të fibrave, zbatohen rregullat për standardet e sigurisë, si më poshtë vijon:
a) Subjekti i lejuar lidh marrëveshje me subjektin përgjegjës për ruajtjen dhe sigurinë fizike për monitorimin me kamera dhe shërbim reagimi me grup verifikimi sinjalesh; 
b) Sistemi i kamerave monitoron sipërfaqen e kultivuar brenda dhe jashtë ambienteve të njësisë së prodhimit, duke u orientuar në mënyrë që të sigurohet identifikimi i qartë dhe i sigurt i ambienteve dhe i të gjithë individëve që aksesojnë apo lëvizin brenda tyre apo në ambientet e jashtme pranë rrethimit;
c) Për transportimin e bimës së cannabis-it industrial për përftimin e farërave dhe fibrave, nënprodukteve dhe produkteve përfundimtare të saj dhe mbetjeve/produkteve të saj që asgjësohen nga një vend në një vend tjetër, subjekti i lejuar është i detyruar të njoftojë, të paktën 5 (pesë) ditë para lëvizjes së planifikuar, përmes Regjistrit Kombëtar të aktivitetit të licencuar dhe të lejuar të bimës së cannabis-it, Agjencinë dhe Drejtorinë e Përgjithshme të Policisë së Shtetit. Njoftimi përmban informacion lidhur me oraret e lëvizjes, itinerarin përkatës, si dhe të dhënat për çdo mjet që bën transportin.
6. Në rastin kur subjekti i lejuar kultivon bimën e cannabis-it industrial për përftimin e lules, zbatohen rregullat vijuese për standardet e sigurisë:
a) Ambientet duhet të jenë të monitoruara në vazhdimësi me sistem të kamerave CCTV, i pajisur me reader të inkorporuar dhe sensorë lëvizjeje, me rezolucion të lartë, prej të paktën 1280 x 720, me rreze infra të kuqe, përfshirë hapësirën 20 metra jashtë rrethimit, e cila duhet të jetë e ndriçuar. Imazhet filmike të sistemit të kamerave duhet të ruhen të paktën për 60 ditë në NRV/server dhe të paktën për një periudhë 1-vjeçare në memorie Cloud, me vendndodhje në një nga vendet e BE-së; 
b) Sistemi i kamerave CCTV monitoron sipërfaqen, brenda dhe jashtë ambienteve të njësisë së prodhimit, duke u orientuar në mënyrë që të sigurohet identifikim i qartë dhe i sigurt i ambienteve dhe i të gjithë individëve që aksesojnë apo lëvizin brenda tyre apo në ambientet e jashtme pranë rrethimit;
c) Në varësi të vlerësimit të rrezikut dhe në bashkëpunim me strukturat e Policisë së Shtetit, bëhet lidhja e sinjalit të alarmit, në nivel qendror dhe/ose vendor, me sallat e komandimit/informacionit të Policisë së Shtetit;
ç) Sipërfaqja ku ushtrohet aktiviteti ruhet 24 orë pa ndërprerje nga subjekti i ngarkuar për ruajtjen dhe sigurinë fizike që përfshin dhe shërbim reagimi me grup verifikimi sinjalesh;
d) Për rastet kur kultivimi kryhet në ambiente të mbyllura, muri i jashtëm i godinës duhet të jetë mur i qëndrueshëm;
dh) Për rastet kur kultivimi kryhet në ambiente të hapura ose të mbrojtura rrethohet nga jashtë me mur të qëndrueshëm me lartësi 4 m nga toka;
e) Hyrja në ambientet e njësisë është e kufizuar dhe mundësohet përmes një porte hekuri që garanton aksesin vetëm për personat dhe mjetet e autorizuara, si dhe monitorohet nga sistemi i kamerave CCTV, të përcaktuara në shkronjën “a” të kësaj pike;
ë) Porta e hyrjes kontrollohet nga personel i autorizuar për sigurinë, i cili mban evidencë për çdo hyrje-dalje të personave, automjeteve dhe mallrave;
f) Materialet teknike, të cilat garantojnë sigurinë dhe monitorimin, vendosen në një dhomë të veçantë të dedikuar brenda perimetrit të sipërfaqes ku ushtrohet aktiviteti, në të cilën ka akses vetëm personeli përgjegjës për sigurinë;
g) Rregullat që duhet të ndiqen nga subjekti gjatë transportit janë, si më poshtë vijon:
i. transporti i bimës, nënprodukteve dhe produkteve të saj duhet të kryhet me mjete të mbyllura që sigurojnë që ato të mos jenë të dukshme ose të identifikueshme nga jashtë automjetit dhe duhet të shoqërohen me procesverbalin përkatës për sasinë dhe llojin e produktit që transportohet;
ii. transporti i bimës, nënprodukteve dhe produkteve të saj duhet të bëhet me mjete transporti të tilla që të sigurojnë ruajtjen e tyre në kushte optimale sipas kërkesës së vendit pritës;
iii. subjekti duhet të sigurojë që automjeti i transportit të jetë i mbyllur, i vulosur dhe i pajisur me GPS, me qëllim monitorimin pa ndërprerje të lëvizjes nga origjina në destinacion dhe të ketë kamera që monitorojnë materialin që transportohet, si dhe të ruhet dhe të shoqërohet nga shërbim i sigurisë deri në/nga pika e kalimit të kufirit, sipas parashikimeve në marrëveshjen e lidhur mes palëve;
iv. çdo lëvizje apo transportim kryhet vetëm pas marrjes së autorizimit nga Agjencia e cila miraton dhe datën e propozuar të lëvizjes apo transportit, sipas formatit të miratuar nga kjo e fundit. 
v.  në çdo rast, për çdo lëvizje të lëndës së parë të bimës së cannabis-it industrial për përftimin e lules, nënprodukteve dhe produkteve përfundimtare të saj dhe mbetjeve/produkteve të saj që asgjësohen, nga një vend në një vend tjetër, subjekti i lejuar është i detyruar të njoftojë, të paktën 5 (pesë) ditë para lëvizjes së planifikuar, përmes Regjistrit Kombëtar të aktivitetit të licencuar dhe të lejuar të bimës së cannabis-it, Agjencinë dhe Drejtorinë e Përgjithshme të Policisë së Shtetit. Njoftimi përmban informacion lidhur me oraret e lëvizjes, itinerarin përkatës, të dhënat për çdo mjet që bën transportin, si dhe punonjësit e shërbimit që shoqërojnë ngarkesën.
7. Procedurat doganore të eksportimit mund të kryhen pranë zyrave doganore kufitare të daljes nga territori doganor i Republikës së Shqipërisë, ku kryhen edhe kontrollet për sigurinë e mbrojtjen dhe, sipas rastit, këto procedura mund të fillojnë në zyrat doganore të brendshme kompetente për territorin ku janë vendosur ambientet e kultivimit dhe të përfundojnë në zyrat doganore kufitare të daljes nga territori, në përputhje me legjislacionin doganor që rregullon procedurat e eksportit të mallrave. Subjekti i lejuar është i detyruar të njoftojë, të paktën 5 (pesë) ditë para procedurës doganore të import/eksportit Drejtorinë e Përgjithshme të Doganave. 
8. Mbajtësi i lejes duhet të ketë dhe të ndjekë procedura për të ruajtur dhe testuar efikasitetin e pajisjeve e të sistemeve të sigurisë. Mbajtësi i lejes duhet të kryejë inspektime periodike të pajisjeve dhe infrastrukturës nga subjekte të licencuara për këtë qëllim.
9. Në rast defekti të sistemeve të sigurisë, subjekti i lejuar ose subjekti i ngarkuar për ruajtjen dhe sigurinë fizike, në varësi të parashikimeve në marrëveshjen e lidhur mes palëve, ka detyrimin të bëjë riparimin e menjëhershëm, por jo më shumë se 24 orë nga defekti. Subjekti njofton menjëherë Agjencinë Kombëtare të Kontrollit të Cannabis-it dhe Komisariatin e Policisë të juridiksionit ku ndodhet objekti.
10. Skema e sigurisë së objektit së bashku me procedurat e sigurisë, planin e dislokimit dhe transportin e sigurt të cannabis-it përgatitet nga drejtuesi teknik i subjektit të ngarkuar për ruajtjen dhe sigurinë fizike dhe miratohet nga Shefi i Komisariatit të Policisë të juridiksionit ku ndodhet objekti dhe hartohet në 4 (katër) kopje origjinale të cilat i vendosen në dispozicion nga 1 (një) kopje subjektit, Agjencisë Kombëtare të Kontrollit të Cannabis-it (Agjencia), subjektit të ngarkuar për ruajtjen dhe sigurinë fizike dhe Komisariatit të Policisë të juridiksionit ku ndodhet objekti.
11. Ruajtja dhe sigurimi i ambienteve ku ushtrohet aktiviteti kryhet nga subjekti i ngarkuar për ruajtjen dhe sigurinë fizike në bazë të kontratës së lidhur ndërmjet palëve, në zbatim të përcaktimeve të kuadrit ligjor në fuqi.
12. Kontrata hartohet në gjuhën shqipe në 4 (katër) kopje origjinale të cilat depozitohen nga 1 (një) kopje për subjektin, Agjencinë, subjektin e ngarkuar për ruajtjen dhe sigurinë fizike dhe Komisariatin e Policisë të juridiksionit ku ndodhet objekti.
13. Për transportimin e farërave dhe fidanëve të bimës së cannabis-it industrial subjekti i lejuar është i detyruar të njoftojë, të paktën 5 (pesë) ditë para lëvizjes së planifikuar, përmes Regjistrit Kombëtar të aktivitetit të licencuar dhe të lejuar të bimës së cannabis-it, Agjencinë dhe Drejtorinë e Përgjithshme të Policisë së Shtetit. Njoftimi përmban informacion lidhur me oraret e lëvizjes, itinerarin përkatës, të dhënat për çdo mjet që bën transportin si dhe punonjësit e shërbimit që shoqërojnë ngarkesën.
14. Subjekti i lejuar i garanton Agjencisë akses të pakufizuar dhe në kohë reale në sistemin e kamerave që monitorojnë të gjitha ambientet e njësisë, si dhe sistemin e kamerave që monitorojnë transportin e çdo materiali të lidhur me cannabis-in industrial, si dhe në imazhet filmike të ruajtura.
15. Procedurat doganore të importimit të farërave dhe fidanëve të bimës së cannabis-it për qëllime industriale mund të kryhen pranë zyrave doganore kufitare të hyrjes në territorin doganor të Republikës së Shqipërisë, ku kryhen edhe kontrollet për sigurinë e mbrojtjen dhe, sipas rastit, këto procedura mund të kryhen në zyrat doganore të brendshme kompetente për territorin ku janë vendosur ambientet e kultivimit, në përputhje me legjislacionin doganor që rregullon procedurat e import/eksportit të mallrave. 
16. Subjekti njofton jo më pak se 24 orë para mbërritjes së farërave dhe fidanëve institucionin përgjegjës për inspektimin fitosanitar në pikën e inspektimit kufitar ku do të hyjnë produktet.
17. Tarifat për shërbimet e sigurisë, që u ofrohen subjekteve të lejuara për kultivimin dhe përpunimin e cannabis-it për qëllime industriale, janë sipas shtojcës nr. 2, që i bashkëlidhet këtij vendimi dhe është pjesë përbërëse e tij.
18. Ngarkohen Ministria e Brendshme, Ministria e Shëndetësisë dhe Mbrojtjes Sociale, Ministria e Bujqësisë dhe Zhvillimit Rural, Agjencia Kombëtare e Kontrollit të Cannabis-it, subjektet e lejuara, si dhe subjektet e ngarkuara për ruajtjen dhe sigurinë për zbatimin e këtij vendimi.
 Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama







SHTOJCA NR. 1
MODEL I FORMULARIT TË VETËDEKLARIMIT PËR LIDHJEN E MARRËVESHJES PARAPRAKE PËR RUAJTJEN DHE SIGURINË FIZIKE

 FORMULAR VETËDEKLARIMI 

Në mbështetje të shkronjës “d”, të pikës 1, të nenit 23, të ligjit nr. 61/2023, “Për kontrollin e kultivimit dhe përpunimit të bimës së cannabis-it dhe prodhimit të nënprodukteve të saj për qëllime mjekësore dhe industriale”,
[bookmark: _GoBack]
Unë i nënshkruari __________________________________________________________,
(emër, atësia, mbiemër)

deklaroj gatishmërinë për të lidhur marrëveshje me subjektin e ngarkuar për ruajtjen dhe sigurinë fizike sipas përcaktimeve në vendimin nr. ___, datë ________të Këshillit të Ministrave, “Për përcaktimin e rregullave dhe tarifave për lidhjen e marrëveshjes paraprake për ruajtjen dhe sigurinë fizike, për subjektet e lejuara”.

 Përfaqësuesi i personit juridik
_______________________
(Emër Mbiemër, firmë, vulë)

SHTOJCA NR. 2

Tarifat për shërbimin që u ofrohen subjekteve të lejuara për kultivimin dhe përpunimin e cannabis-it për qëllime industriale:
	TARIFAT E SHËRBIMEVE

	I
	SHËRBIM RUAJTJEJE ME PUNONJËS SHËRBIMI SIGURIE (për ambiente, urë/tra kontrolli etj.)

	
	Lloji i shërbimit të ofruar
	Tarifë/punonjës në muaj (lek pa TVSH)

	1
	Shërbim ruajtjeje me një punonjës shërbimi (tre turne)
	87 900

	
	Shërbim sigurie me urë kontrolli për një punonjës (turni i parë)
	76 000

	
	Shërbim sigurie me urë kontrolli për një punonjës (turni i dytë)
	80 700

	
	Shërbim sigurie me urë kontrolli për një punonjës (turni i tretë)
	107 000

	

	II
	SHËRBIM REAGIMI ME GRUP VERIFIKIMI SINJALESH

	
	Lloji i shërbimit të ofruar
	Tarifë/muaj (lek pa TVSH)

	
	Shërbim reagimi me grup verifikimi sinjalesh
	11 300

	III
	SHËRBIM RUAJTJEJE ME SISTEME ELEKTRONIKE*

	
	Lloji i shërbimit të ofruar
	Tarifë/shërbim në muaj (lek pa TVSH)

	
	Shërbim sigurie për vëzhgim me kamera, dhe alarm
	11 800

	

	IV
	SHËRBIM SIGURIMI PËR TRANSPORTIN

	Shërbim
	Tarifë/ditë për lëvizje (lek pa TVSH)

	1
	Shërbim ruajtjeje me shoqërim gjatë transportit me një makinë (deri në 50 km)
	14 800

	2
	Shërbim ruajtjeje me shoqërim gjatë transportit me një makinë (për çdo 50 km shtesë)
	29 600

	
	
	


* Pajisjet elektronike ose trau i parkimit, bravat elektrike, sistemi face detection, akses kontrolli, mund të vihen në dispozicion nga subjekti i licencuar ose subjekti që ofron shërbimin e sigurisë fizike sipas përcaktimeve në marrëveshjen e lidhur me palëve. Nëse pajisjet ofrohen nga subjekti i ngarkuar me shërbimin e sigurisë pagesa e tyre përcaktohet sipas marrëveshjes së lidhur mes palëve.




